Na temelju članka 58. stavak 1. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 94/13, 136/14 - RUSRH, 152/14, 7/17, 68/18 i 98/19).), članka 33. i 63. Statuta Ekonomske škole Pula (KLASA: 003-05/17-01-, URBROJ: 2168-18/10-17-1 od 3.5.2017. godine), nakon provedene rasprave na Nastavničkom vijeću, Vijeću roditelja i Vijeću učenika, a na prijedlog ravnatelja, Školski odbor Ekonomske škole Pula na 48. elektronskoj sjednici održanoj od 11. do 15. svibnja 2020. godine donosi

**ETIČKI KODEKS NEPOSREDNIH NOSITELJA ODGOJNO–OBRAZOVNE DJELATNOSTI EKONOMSKE ŠKOLE PULA**

### OPĆE ODREDBE

**Članak 1.**

1. Etičkim kodeksom neposrednih nositelja odgojno-obrazovne djelatnosti Ekonomske škole Pula (dalje u tekstu: Etički kodeks) uređuju se pravila primjerenoga ponašanja neposrednih nositelja odgojno-obrazovne djelatnosti utemeljena na Ustavu Republike Hrvatske, zakonima, provedbenim propisima i pedagoškom standardu srednjega školstva.
2. Ovim Kodeksom propisuje se skup pravila, odnosno etičkih načela kojih se u radu i ponašanju u Školi i školskom okruženju moraju pridržavati neposredni nositelji odgojno-obrazovne djelatnosti u Ekonomskoj školi Pula.

### Članak 2.

Etičkim kodeksom uređuju se prava i obveze neposrednih nositelja odgojno-obrazovne djelatnosti (dalje u tekstu: nastavnici i stručni suradnici) u Ekonomskoj školi Pula (dalje u tekstu: Škola), odnos nastavnika i stručnih suradnika prema učenicima, odnos nastavnika i stručnih suradnika prema roditeljima, strankama i ostalim radnicima Škole, primjeren način ophođenja i odijevanja u Školi, druge odredbe ponašanja u školskom okruženju i neposrednom odgojno-obrazovnom radu te posljedice kršenja ovog Etičkog kodeksa.

### Članak 3.

Izrazi koji se u ovom Etičkom kodeksu koriste za osobe u muškom rodu su neutralni i odnose se na muške i na ženske osobe.

### Članak 4.

 Etički kodeks odnosi se na svakog nastavnika i stručnog suradnika koji u Školi radi prema ugovoru o radu, ugovoru o djelu i ugovoru o volonterskom radu.

### Članak 5.

1. Etički kodeks omogućuje roditeljima i skrbnicima te drugim građanima upoznavanje s ponašanjem koje imaju pravo očekivati od nastavnika i stručnih suradnika.
2. Etički kodeks sadrži pravila uljudnog ponašanja djelatnika prema učenicima, roditeljima ili skrbnicima učenika, drugim građanima i u međusobnim odnosima.

### Članak 6.

Nastavnici i stručni suradnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti, ispravnosti te vrijednosti zaštićenih međunarodnim pravom, osobito vodeći računa o pravima djece.

### ZAŠTITA OSOBNOG POLOŽAJA I OBAVLJANJA ODGOJNO-OBRAZOVNE DJELATNOSTI

**Članak 7.**

Na obavljanje poslova i ponašanje u Školi primjenjuju se načela:

### Načelo poštivanja propisa i pravnog poretka Republike Hrvatske

Nastavnici i stručni suradnici trebaju poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

* **Načelo poštovanja dostojanstva osobe**

Nastavnici i stručni suradnici trebaju poštovati dostojanstvo svih osoba s kojima su u doticaju prigodom obavljanja poslova. Nastavnici i stručni suradnici imaju pravo tražiti poštovanje svoje osobnosti od svih s kojima su u doticaju.

### Načelo zabrane diskriminacije

Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

### Načelo jednakosti i pravednosti

Nastavnici i stručni suradnici i učenici trebaju se prema trećima ponašati na način koji isključuje svaki oblik neravnopravnosti, zlouporabe, zlostavljanja, uznemiravanja ili omalovažavanja.

Nastavnici i stručni suradnici ne smiju osobne interese pretpostaviti objektivnom prosuđivanju i profesionalnom obavljanju poslova.

### Načelo samostalnosti nastavnog i drugoga stručnog rada

Nastavnicima i stručnim suradnicima jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

### Načelo sudjelovanja u društvenim procesima

Nastavnici i stručni suradnici trebaju se organizirano uključiti u društvene procese, sudjelovati u rješavanju problema u zajednici i svojim doprinosom utjecati na pozitivne promjene u društvu.

### Načelo profesionalnosti

Nastavnici i stručni suradnici trebaju prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

### Načelo slobode mišljenja i izražavanja

U svim se područjima života i rada u Školi potiče i podržava sloboda mišljenja i izražavanja.

### Načelo razvoja osobnih mogućnosti

Svakom nastavniku i stručnom suradniku jamči se stjecanje novih znanja te razvoj osobnih potencijala putem cjeloživotnog učenja u skladu s društvenim mogućnostima.

### Načelo zaštite okoliša i skrbi za održivi razvoj

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

### Članak 8.

 U obavljanju poslova u Školi i ponašanjem na javnome mjestu nastavnici i stručni suradnici trebaju paziti da ne umanje osobni ugled i povjerenje građana u djelatnost srednjeg odgoja i obrazovanja kao javne službe.

### Članak 9.

Pri obavljanju privatnih poslova nastavnici i stručni suradnici ne smiju isticati položaj ili ovlaštenja koja imaju u Školi.

### ODNOS NASTAVNIKA I STRUČNIH SURADNIKA PREMA UČENICIMA

**Članak 10.**

Nastavnici i stručni suradnici dužni su postupati jednako prema svim učenicima bez diskriminacije ili povlašćivanja na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovnog stanja, obiteljske situacije ili bilo kojoj drugoj osnovi.

### Članak 11.

 Učenike treba odgajati i obrazovati u skladu s temeljnim ljudskim vrijednostima: istine, mira, ispravnog postupanja, ljubavi i nenasilja.

### Članak 12.

 Nastavnici i stručni suradnici trebaju odgajati učenike prema načelu postizanja sklada misli, riječi i djela te u tome biti primjer i uzor učenicima.

### Članak 13.

Kod učenika treba poticati slobodan, odgovoran i ozbiljan pristup učenju uz primjenu najboljih stručnih, profesionalnih i znanstvenih metoda. Učenike treba motivirati za učenje i druge oblike stvaralaštva, poticati na izražavanje vlastitog mišljenja te kod njih razvijati samopouzdanje.

### Članak 14.

Nastavnici trebaju biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod druge djece stvarao osjećaj manje vrijednosti i ljubomore.

### Članak 15.

 Dužnost je nastavnika i stručnih suradnika uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvitak u skladu s njihovim mogućnostima.

### Članak 16.

1. Kod učenika treba razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.
2. Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljubljem.

### Članak 17.

1. Zabranjeno je fizičko kažnjavanje učenika te svaka metoda psihološkog pritiska kojom se učenik dovodi u ponižavajući položaj ili se njime stvara osjećaj manje vrijednosti ili povrede dostojanstva učenika.
2. Zabranjeno je kažnjavanje neposluha učenika udaljavanjem iz razreda osim ako svojim ponašanjem remeti odvijanje nastavnog procesa te ako je udaljen iz razloga što je upućen stručnoj službi ili ravnatelju Škole.

### Članak 18.

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, nastavnik i stručni suradnik dužan je u najkraćem mogućem roku izvijestiti ravnatelja škole koji je o tome obvezan izvijestiti nadležne institucije.

### Članak 19.

1. U obavljanju-odgojno obrazovne struke nastavnici i stručni suradnici dužni su osobito brižno postupati sa svim informacijama kojima raspolažu o učenicima ili njihovim obiteljima uz obvezu da svi ti podaci predstavljaju profesionalnu tajnu.
2. Dužnost čuvanja službene i profesionalne tajne obvezuje i nakon prestanka rada u školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

### Članak 20.

 Nastavnici i stručni suradnici koji sudjeluju u odgojno-obrazovnom radu s učenicima trebaju:

* izvoditi odgojno-obrazovni rad u skladu s ciljevima, zadaćama i standardima srednjoškolskog odgoja i obrazovanja
* što stručnije prenositi učenicima znanja iz svojega predmeta ili područja
* osigurati istinitost podataka i prezentaciju sadržaja primjerenu nastavnom predmetu
* obrađivati nastavne sadržaje na način prihvatljiv i razumljiv učenicima
* pridonositi intelektualnom razvoju učenika
* ocjenjivati učenička dostignuća pravodobno, pošteno, stručno i objektivno
* saslušati i uvažavati učenikovo mišljenje.

### Članak 21.

1. Učenici su dužni nastavnike upoznati sa svim okolnostima koje imaju utjecaj na ispunjenje obveza u odgojno- obrazovnom radu.
2. U ispunjavanju nastavnih obveza učenici ne smiju rabiti nedopuštena tehnička pomagala, prepisivati od kolega ili se na drugi način služiti nedopuštenim radnjama.

### Članak 22.

 Nastavnici ne smiju učenikova znanja i uratke koristiti za svoje osobne potrebe ili probitke.

### ODNOS NASTAVNIKA I STRUČNIH SURADNIKA PREMA RODITELJIMA, SKRBNICIMA I DRUGIM GRAĐANIMA

**Članak 23.**

1. U odnosu prema roditeljima, skrbnicima i drugim građanima nastavnici i stručni suradnici trebaju nastupati pristojno, skromno, nepristrano, savjesno i profesionalno.
2. Kod obavljanja poslova nastavnici i stručni suradnici trebaju primijeniti svoje stručno znanje na način da roditeljima, skrbnicima i građanima pomažu u ostvarivanju prava u djelatnosti odgoja i obrazovanja.

### Članak 24.

1. U službenoj komunikaciji s roditeljima, skrbnicima i drugim građanima nastavnici i stručni suradnici trebaju se služiti hrvatskim jezikom i razumljivo se izražavati.
2. Posebnu pozornost nastavnici i stručni suradnici trebaju obratiti na osobe s invaliditetom i druge osobe s posebnim potrebama.

### Članak 25.

1. Nastavnicima i stručnim suradnicima nije dopušteno od roditelja, skrbnika ili drugih građana primati darove, usluge ili ih poticati na darivanje, pružanje usluga i slično.
2. Nastavnici i stručni suradnici trebaju se suzdržavati od svih oblika korupcije, a svojom aktivnošću kod svih poticati spoznaju o štetnosti korupcije.

### Članak 26.

Nastavnici i stručni suradnici trebaju imati suradničke i suodgovorne odnose s roditeljima, odnosno skrbnicima učenika.

### Članak 27.

1. Na zamolbu ili zahtjev roditelja ili skrbnika učenika, nastavnici su ga dužni primiti na razgovor te saslušati ako se time ne remeti redoviti nastavni proces.
2. U vrijeme predviđeno za informacije nastavnik je dužan biti dostupan svim roditeljima zainteresiranima za razgovor.

### Članak 28.

 Odnos nastavnika i stručnog suradnika prema roditeljima ili skrbnicima treba biti tolerantan uz obvezu uvažavanja stavova roditelja ili skrbnika, vodeći računa o dobrobiti djeteta.

### Članak 29.

 Nastavnici su dužni izvješćivati roditelje o uspjehu učenika, ponašanju i aktivnostima učenika te izostancima s nastave.

### ODNOS NASTAVNIKA I STRUČNIH SURADNIKA MEĐUSOBNO I PREMA DRUGIM RADNICIMA ŠKOLE

**Članak 30.**

Odnos nastavnika i stručnih suradnika prema radu i radnim obvezama mora biti stručan i profesionalan.

### Članak 31.

Međusobni odnos nastavnika i stručnih suradnika treba biti suradnički, temeljiti se na međusobnom poštovanju, kolegijalnosti, uvažavanju, međusobnoj pomoći i suradnji te profesionalnoj i ljudskoj solidarnosti.

### Članak 32.

1. Nastavnici i stručni suradnici dužni su suzdržavati se od ponašanja kojima mogu povrijediti stručni ugled ili način rada drugog nastavnika, stručnog suradnika ili radnika Škole.
2. Kod ukazivanja na određena postupanja ili ponašanja drugih nastavnika, stručnih suradnika odnosno ostalih radnika škole treba postupati korektno i obazrivo, pazeći da se primjedbom ili kritikom ne povrijedi ugled ili dostojanstvo osobe na čiji se rad ili postupanje ukazuje.

### Članak 33.

 Nastavnici i stručni suradnici obvezni su ponašati se kulturno i susretljivo prema strankama i dati im svaku informaciju kojom raspolažu, odnosno uputiti ih nadležnoj osobi ili tijelu.

### Članak 34.

 Ophođenje s učenicima, roditeljima, radnicima škole te svim drugim osobama s kojima nastavni i stručni suradnici svakodnevno komuniciraju treba biti kulturno, uljudno i na razini profesije koju obavljaju.

### Članak 35.

 U međusobnim odnosima nastavnici i stručni suradnici trebaju iskazivati uzajamno poštovanje, povjerenje, pristojnost, strpljenje i suradnju.

### Članak 36.

1. Nastavnici i stručni suradnici ne smiju druge nastavnike i stručne suradnike ometati u obavljanju njihovih poslova.
2. Nastavnici i stručni suradnici trebaju redovito razmjenjivati informacije i mišljenja o radnim i stručnim pitanjima.
3. Nastavnici i stručni suradnici trebaju poštovati položaj svojih kolega i s njima raditi u interesu što kvalitetnijeg obavljanja odgojno-obrazovne djelatnosti.

### Članak 37.

U okviru svoga položaja ravnatelj Škole treba poticati nastavnike i stručne suradnike na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

### JAVNO NASTUPANJE NASTAVNIKA I STRUČNIH SURADNIKA

**Članak 38.**

Školska tijela trebaju poticati nastavnike i stručne suradnike na javno nastupanje, slobodu izražavanja i iznošenja svojih gledišta.

### Članak 39.

1. Kod javnih nastupa u kojima predstavljaju Školu, nastavnici i stručni suradnici mogu iznositi školska stajališta u skladu s dobivenim ovlastima i svojim stručnim znanjem.
2. Kod javnih nastupa u kojima nastavnici i stručni suradnici ne predstavljaju Školu, a koji su tematski povezani sa Školom, dužni su naglasiti da iznose osobno gledište.

### ETIČKO POVJERENSTVO

**Članak 40.**

 Za praćenje primjene odredaba Etičkog kodeksa i ispunjavanja obveza iz Etičkog kodeksa u Školi se osniva Etičko povjerenstvo.

### Članak 41.

1. Etičko povjerenstvo ima predsjednika i dva člana, zamjenika predsjednika te zamjenike članova.
2. Predsjednika, zamjenika predsjednika, članove i njihove zamjenike imenuje ravnatelj na prijedlog Nastavničkog vijeća.
3. Mandat Etičkoga povjerenstva je četiri godine.
4. Članovi Etičkoga povjerenstva mogu biti ponovno imenovani.

### Članak 42.

1. Na sjednicama Povjerenstva vodi se zapisnik.
2. Pitanja iz svoje nadležnosti Etičko povjerenstvo rješava zaključkom.
3. Pravovaljane odluke donose se većinom glasova svih članova Povjerenstva.

### Članak 43.

1. Etičko povjerenstvo dostavlja ravnatelju izvješće o svom radu do 31. siječnja za prethodnu kalendarsku godinu.
2. Način rada Etičkoga povjerenstva uređuje se Poslovnikom o Etičkog povjerenstva.

### PRITUŽBE ZBOG KRŠENJA ODREDABA ETIČKOG KODEKSA

**Članak 44.**

1. Nastavnik, stručni suradnik, učenik, roditelj, skrbnik i drugi građanin koji smatra da je neki od obveznika primjene Etičkoga kodeksa postupio suprotno odredbama kodeksa, može dostaviti svoju pritužbu etičkom povjerenstvu.
2. Pritužba se može podnijeti u pisanom obliku ili u zapisnik u tajništvu Škole.

### Članak 45.

 Pritužba iz članka 45. mora sadržavati podatke:

* + o opisu činjeničnog stanja
	+ o odredbama Etičkoga kodeksa koje su činjenjem ili propuštanjem povrijeđene.

### UPOZNAVANJE NOVIH NASTAVNIKA I STRUČNIH SURADNIKA S ODREDBAMA ETIČKOG KODEKSA

**Članak 46.**

 Ravnatelj Škole ili radnik kojega ravnatelj ovlasti dužan je svaku osobu s kojom je sklopljen ugovor iz članka II. ove odluke upoznati s odredbama ovoga Etičkog kodeksa prije početka rada u Školi.

### JAVNOST ETIČKOG KODEKSA

**Članak 47.**

 Ovaj Etički kodeks ističe se u zbornici Škole te na mrežnim stranicama škole.

### OSTALE ODREDBE

**Članak 48.**

1. Osobni izgled nastavnika i stručnih suradnika mora biti služben i ozbiljan.
2. Odjeća nastavnika i stručnih suradnika treba biti čista, uredna, umjerenih krojeva, primjerena pozivu koji obavljaju.
3. Odjeća kod žena ne smije biti uska i kratka, niti neprimjereno otkrivati dijelove tijela kako ne bi negativno djelovala na pažnju učenika.

### Članak 49.

 Nastavnici i stručni suradnici dužni su čuvati dignitet struke i izvan radnog vremena u Školi primjerenim i dostojanstvenim ponašanjem.

### Članak 50.

Dužnost je nastavnika i stručnih suradnika ukazivati na neprimjerene postupke ili postupanja glede nepoštovanja odredbi ovoga Kodeksa ili druga neprimjerna ponašanja, vodeći računa da se to izvrši na način kojim neće biti povrijeđeno dostojanstvo osobe koju se upozorava na takva štetna ponašanja.

### Članak 51.

1. Apsolutno su zabranjena sva neprihvatljiva ponašanja: diskriminacija, uznemiravanje, spolno ili verbalno uznemiravanje, uzimanje alkoholnih i sličnih napitaka, pušenje ili konzumiranje opojnih sredstava.
2. Povreda odredbi ovog Kodeksa smatra se lakšom ili težom povredom profesionalnih obveza za koje osoba treba odgovarati u skladu sa zakonskim odredbama.

### Članak 52.

1. Svi nastavnici i stručni suradnici koji su na dan stupanja na snagu Etičkog kodeksa u radnom odnosu u Školi, dužni su se pridržavati njegovih odredaba.
2. Svaki nastavnik i stručni suradnik koji će zasnovati radni odnos nakon stupanja na snagu ovog Etičkog kodeksa, prije sklapanja ugovora o radu dužan je upoznati se s odredbama ovog Kodeksa i pridržavati ih se u radu.

### PRIJELAZNE I ZAVRŠNE ODREDBE

**Članak 53.**

 Etički kodeks može se mijenjati i dopunjavati na isti način i u postupku po kojem je donesen.

### Članak 54.

1. Etički kodeks stupa na snagu osmoga (8) dana od dana objave na oglasnoj ploči Škole.
2. Etički kodeks objavljuje se na mrežnim stranicama Škole.

### Članak 55.

 Stupanjem na snagu ovog Etičkog kodeksa prestaje vrijediti Etički kodeks neposrednih nositelja odgojno-obrazovne djelatnosti, KLASA: 003-05/09-01/1, URBROJ: 2168-18/09-1 od 2009. godine.

**Predsjednica školskog odbora**

Lorena Žufić, prof.

**Ravnatelj**

Petko Radulović, dipl.oec.

Etički kodeks neposrednih nositelja odgojno-obrazovne djelatnosti Ekonomske škole Pula objavljen je na oglasnoj ploči Škole dana 18.5.2020. godine i stupa na snagu 26.5.2020. godine.

KLASA: 003-05/20-01/

URBROJ: 2168-18/10-20-

Pula, 18.5.2020.